CELEX: 32017R1203
Language: fi
Date: 2017-07-05 00:00:00
Title: Komission asetus (EU) 2017/1203, annettu 5 päivänä heinäkuuta 2017, Euroopan parlamentin ja neuvoston direktiivin 2002/46/EY ja Euroopan parlamentin ja neuvoston asetuksen (EY) N:o 1925/2006 muuttamisesta siltä osin kuin on kyse elintarvikkeisiin lisätyistä ja ravintolisien valmistuksessa käytettävistä aineista orgaaninen pii (monometyylisilanetrioli) ja kalsiumfosforyylin oligosakkaridit (POs-Ca®) (ETA:n kannalta merkityksellinen teksti. )

6.7.2017   
            
            
               FI
            
            
               Euroopan unionin virallinen lehti
            
            
               L 173/9
            
         KOMISSION ASETUS (EU) 2017/1203,
   annettu 5 päivänä heinäkuuta 2017,
   Euroopan parlamentin ja neuvoston direktiivin 2002/46/EY ja Euroopan parlamentin ja neuvoston asetuksen (EY) N:o 1925/2006 muuttamisesta siltä osin kuin on kyse elintarvikkeisiin lisätyistä ja ravintolisien valmistuksessa käytettävistä aineista orgaaninen pii (monometyylisilanetrioli) ja kalsiumfosforyylin oligosakkaridit (POs-Ca®)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ravintolisiä koskevan jäsenvaltioiden lainsäädännön lähentämisestä 10 päivänä kesäkuuta 2002 annetun Euroopan parlamentin ja neuvoston direktiivin 2002/46/EY (1) ja erityisesti sen 4 artiklan 5 kohdan,
   Ottaa huomioon vitamiinien, kivennäisaineiden ja eräiden muiden aineiden lisäämisestä elintarvikkeisiin 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1925/2006 (2) ja erityisesti sen 3 artiklan 3 kohdan,
   sekä katsoo seuraavaa:
   
               (1)
            
            
               Direktiivin 2002/46/EY liitteessä II vahvistetaan luettelo vitamiini- ja kivennäisaineista, joita voidaan käyttää ravintolisien valmistuksessa.
            
         
               (2)
            
            
               Direktiivin 2002/46/EY 14 artiklan mukaisesti vitamiini- ja kivennäisaineita koskevat säännökset, joilla saattaa olla vaikutusta kansanterveyteen, annetaan Euroopan elintarviketurvallisuusviranomaisen, jäljempänä ’elintarviketurvallisuusviranomainen’, kuulemisen jälkeen.
            
         
               (3)
            
            
               Asetuksen (EY) N:o 1925/2006 liitteessä II vahvistetaan luettelo vitamiineista ja kivennäisaineista sekä niistä jokaisen osalta ne muodot, joita elintarvikkeisiin voidaan lisätä.
            
         
               (4)
            
            
               Asetuksen (EY) N:o 1925/2006 3 artiklan 3 kohdan mukaan muutokset kyseisen asetuksen liitteessä II olevaan luetteloon tehdään ottaen huomioon elintarviketurvallisuusviranomaisen lausunto.
            
         
               (5)
            
            
               Orgaanisen piin lisäämistä direktiivin 2002/46/EC liitteessä II olevaan luetteloon piin lähteenä koskevan pyynnön perusteella elintarviketurvallisuusviranomainen antoi 9 päivänä maaliskuuta 2016 tieteellisen lausunnon orgaanisen piin (monometyylisilanetrioli) turvallisuudesta elintarvikkeiden uutena ainesosana piin lähteenä ravintolisissä käytettynä ja tästä lähteestä saadun ortopiihapon biologisesta hyötyosuudesta (3).
            
         
               (6)
            
            
               Kyseisen lausunnon mukaan orgaanisen piin (monometyylisilanetrioli) käyttö piin lähteenä ravintolisissä ei aiheuta huolta kuluttajien turvallisuudesta, edellyttäen että tiettyjä edellytyksiä noudatetaan.
            
         
               (7)
            
            
               Ottaen huomioon elintarviketurvallisuusviranomaisen myönteinen lausunto orgaaninen pii (monometyylisilanetrioli) olisi lisättävä direktiivin 2002/46/EY liitteessä II vahvistettuun luetteloon.
            
         
               (8)
            
            
               Kalsiumfosforyylin oligosakkaridien (POs-Ca®) lisäämistä kalsiumin lähteenä direktiivin 2002/46/EY liitteessä II ja asetuksen (EY) N:o 1925/2006 liitteessä II olevaan luetteloon koskevan pyynnön perusteella elintarviketurvallisuusviranomainen antoi 26 päivänä huhtikuuta 2016 tieteellisen lausunnon kalsiumfosforyylin oligosakkaridien (POs-Ca®) turvallisuudesta elintarvikkeisiin, ravintolisiin ja erityisiin lääkinnällisiin tarkoituksiin tarkoitettuihin elintarvikkeisiin ravitsemuksellisessa tarkoituksessa lisättynä kalsiumin lähteenä (4).
            
         
               (9)
            
            
               Kyseisen lausunnon mukaan kalsiumfosforyylin oligosakkaridien (POs-Ca®) lisääminen elintarvikkeisiin ja niiden käyttö ravintolisissä kalsiumin lähteenä eivät aiheuta huolta kuluttajien turvallisuudesta, edellyttäen että tiettyjä edellytyksiä noudatetaan.
            
         
               (10)
            
            
               Ottaen huomioon elintarviketurvallisuusviranomaisen myönteinen lausunto kalsiumfosforyylin oligosakkaridit (POs-Ca®) olisi lisättävä direktiivin 2002/46/EY liitteessä II ja asetuksen (EY) N:o 1925/2006 liitteessä II vahvistettuihin luetteloihin.
            
         
               (11)
            
            
               Intressitahoja on kuultu elintarvikeketjua sekä eläinten ja kasvien terveyttä käsittelevän neuvoa-antavan ryhmän kautta, ja saadut kommentit on otettu huomioon.
            
         
               (12)
            
            
               Sen vuoksi direktiiviä 2002/46/EY ja asetusta (EY) N:o 1925/2006 olisi muutettava.
            
         
               (13)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan direktiivin 2002/46/EY liite II tämän asetuksen liitteen mukaisesti.
   2 artikla
   Muutetaan asetuksen (EY) N:o 1925/2006 liite II tämän asetuksen liitteen mukaisesti.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 5 päivänä heinäkuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 183, 12.7.2002, s. 51.
   
      (2)  EYVL L 404, 30.12.2006, s. 26.
   
      (3)  EFSA Journal (2016); 14(4):4436.
   
      (4)  EFSA Journal (2016); 14(6):4488.
   
      LIITE
      
                  1.
               
               
                  Muutetaan direktiivin 2002/46/EY liitteessä II oleva B kohta seuraavasti:
               
            
                  a)
               
               
                  Lisätään piihappoa koskevan kohdan jälkeen kohta seuraavasti:
                  ”orgaaninen pii (monometyylisilanetrioli)”;
               
            
                  b)
               
               
                  lisätään kalsiumsulfaattia koskevan kohdan jälkeen kohta seuraavasti:
                  ”kalsiumfosforyylin oligosakkaridit”.
               
            
                  2.
               
               
                  Lisätään asetuksen (EY) N:o 1925/2006 liitteessä II olevaan 2 kohtaan kalsiumsulfaattia koskevan kohdan jälkeen kohta seuraavasti:
                  ”kalsiumfosforyylin oligosakkaridit”.